Leder

Hasj og Høyre

HASJET: Høyres stortingsrepresentant, Erik Skutle. FOTO: ROGER NEUMANN

Det har vært til dels sterke reaksjoner både i og utenfor det norske politiske miljøet etter at Erna Solbergs vararepresentant på Stortinget, Erik Skutle, måtte trekke seg fra alle partiverv da det ble klart at han hadde erkjent overfor politiet å ha røykt hasj. Mange mener at reaksjonen fra moderpartiet Høyre er en overreaksjon, at det Skutle har begått er en bagatellmessig forseelse, og at det er brutalt å skulle stoppe et ungt politisk talent på startstreken på grunn av et så lite feilskjær. Det pekes på at de helsemessige konsekvensene av forsiktig hasjbruk er liten, og at lovbruddet juridisk sett er på linje med å bryte fartsgrensen, noe som aldri har fått politiske konsekvenser for en stortingsrepresentant.

For mange nordmenn på Skutles alder som har blitt tatt av politiet for lignende forhold i løpet av de nærmere femti årene cannabis har vært kriminalisert i Norge, fortoner nok virkeligheten seg noe annerledes. Mange tusen har opplevd at selv små dommer og bøter for besittelse og bruk av mindre kvanta cannabis, har fått store konsekvenser for arbeidsforhold og rulleblad. Karrieremuligheter har blitt hindret eller forvansket av det mange i det politiske miljø og på Stortinget anser som bagatellmessige forhold. Strafferammene og det sosiale stigmaet er fremdeles langt høyere ved overtredelser av narkotikalovgivingen, enn ved brudd på fartsgrenser eller smugling av mindre kvanta alkohol og sigaretter.

Det er godt mulig det er på tide å myke opp samfunnets reaksjoner overfor cannabisbrukere. Det er en utfordring som ikke minst går til våre folkevalgte stortingsrepresentanter som har gitt oss et lovverk hvor brudd på narkotikalovgivningen i mange tilfeller straffes langt strengere enn drap og seksuelle overgrep. Ikke minst har Høyre vært en konservativ forsvarer av denne linjen. Det er imidlertid et paradoks å stusse over at samfunnets elite ikke blir oppmerksom på hvilke alvorlige følger selv små brudd på denne loven kan få, før det rammer en i deres midte.

Publisert: 02.03.14 kl. 12:03